Në prag të takimit të Natos
Udhëheqësit e Natos mblidhen për të diskutuar mbi Rusinë dhe Lindjen e Mesme
Udhëheqësit e 28 vendeve të Natos do të mblidhen për herë të parë në dy vjet të enjten në Wales, në perëndim të Britanisë, me një axhendë shumë ndryshe nga ajo që kishin në takimin e tyre të fundit të nivelit të lartë. Kur udhëheqësit e NATO-s u takuan herën e fundit në Çikago, Afganistani ishte në krye të axhendës së tyre dhe Rusia konsiderohej një partnere në zgjidhjen e çështjeve si terrorizmi dhe ndalimi i përhapjes së armëve bërthamore. Këtë vit, përgjigja ndaj aneksimit të Krimesë nga Rusia dhe pushtimi i Ukrainës lindore do të jetë në krye të axhendës. Aleanca përballet me “një botë të ndryshuar” sipas sekretarit të përgjithshëm të Natos, Anders Fogh Rasmussen. Kjo do të thotë një prani më e madhe ushtarake e Natos në vendet anëtare pranë Rusisë, si këto trupa në Lituani dhe një forcë e re e strukturuar për të sulmuar fort dhe në përgjigje të shpejtë ndaj një sulmi mbi një vend anëtar. Por NATO e ka bërë të qartë se nuk do të shkojë në luftë me Rusinë për të mbrojtur vendet jo-anëtare si Ukraina – duke hequr një vijë të kuqe që Xenia Wickett e organizatës Chatham House në Londër thotë se mund të jetë kundër-produktive. Udhëheqësit e NATOs do të diskutojnë gjithashtu përgjigjen ndaj krëcënimit të grupit Shteti Islamik që ka marr pjesë të Irakut dhe Sirisë dhe ka terrorizuar banorët vendas dhe të huajt. Shtetet e Bashkuara kanë ndërmarrë bombardime kundër këtij grupi. Shtetet e Bashkuara dhe anëtarët e NATO-s kanë dhënë ndihma humanitare. Afganistani do të vazhdojë të jetë njëra nga temat, ndërsa forcat talebane po bëhen më të sigurta në terren. Misioni luftarak i NATOs atje do të përfundojë në dhjetor, dhe zyrtarët kanë nevojë për miratimin përfundimtar të një marrëveshjeje mbi të ardhmen e një force këshilluese dhe të trajnimit. Vetëm disa muaj më parë, kishte pikëpyetje mbi rëndësinë e NATO-s në botën e pas luftës së ftohtë. Këto pikëpyetje tashmë janë shuar, thotë drejtori i organizatës Chatham House, Robin Niblett. Ekspertët dhe drejtuesit e NATO shpresojnë se pamje televizive si kjo nga Ukraina kanë bindur njerëzit në vendet e aleancës të caktojnë më shumë fonde për mbrojtjen, për të financuar kapacitetet e përgjigjeve të shpejta duke përballuar kërcënimet e reja në Evropë dhe Amerikën e Veriut.